Арманд Дуплянтыс

**А́рманд Дупля́нтыс** (; 10 лістапада 1999 году) — швэдзка-амэрыканскі скакун з шастом. Уважаецца найвялікшым скакуном з шастом у сучасным спорце. Дуплянтыс ёсьць сусьветным рэкардыстам на адкрытым паветры (6,30 м) і ў памяшканьні (6,22 м), двухразовым Алімпійскім чэмпіёнам (2020 і 2024), трохразовым чэмпіёнам сьвету на адкрытым паветры і ў памяшканьні і чэмпіёнам Эўропы.

## Кар’ера

Спартовец пачаў займацца скокамі з шастом з малога веку. На першым курсе сярэдняй школы Лафеет у 2015 годзе Дуплянтыс усталяваў нацыянальныя рэкорды першакурсьнікаў як у памяшканьні, гэтак і на адкрытым паветры. У чэрвені 2015 году хлопец абвесьціў, што будзе выступаць за зборную Швэцыі. Будучы грамадзянінам ЗША і Швэцыі, ён мог абіраць за якую краіну ён мог спаборнічаць на міжнародным узроўні. Дуплянтыс упершыню прадстаўляў Швэцыю на моладзевым чэмпіянаце сьвету 2015 году ў Калюмбіі, дзе здабыў залаты мэдаль. Спартовец быў даволі пладавітым на мэдалі на юніёрскім узроўні.

У 2019 годзе на чэмпіянаце сьвету ў Досе Дуплянтыс заняў другі радок, пераадолеўшы вышыню 5,97 мэтраў з трэцяй спробы. 4 лютага 2020 году швэд пераадолеў вышыню 6,00 мэтраў у памяшканьні на сваіх першых спаборніцтвах у сэзоне. Пасьля гэтага ён тройчы спрабаваў усталяваць новы сусьветны рэкорд у 6,17 мэтраў. На другой спробе ён перапрыгнуў папярочку, але штурхануў яе рукою. 8 лютага Дуплянтыс пераўзвысіў сусьветны рэкорд Рэно Лявіліні амаль шасьцігадовай даўніны, скокнуўшы на 6,17 мэтраў у Торуні. Праз тыдзень, 15 лютага ў Глазга, ён павялічыў рэкорд яшчэ на адзін сантымэтар да 6,18 мэтраў. 17 верасьня на рымскім этапе Дыямэнтавай лігі скакун адолеў найлепшае сусьветнае дасягненьне Сяргея Бубкі на адкрытым паветры — 6,14 мэтраў.

6 сакавіка Дуплянтыс браў удзел у чэмпіянаце Эўропы ў памяшканьні 2021 году. Ён быў галоўным фаварытам на перамогу пасьля таго, як Рэно Лявіліні адмовіўся ад удзелу праз пашкоджаньне. Спартовец змагаўся зь Пётрам Лісэкам і малодшы брат Лявіліні Валянтэнам, якія здабылі адпаведна бронзавыя і срэбраныя мэдалі. Тым ня менш, Дуплянтыс усталяваў новы рэкорд чэмпіянату ў 6,05 мэтраў, перш чым зрабіць тры няўдалыя спробы на 6,19 мэтраў. На адкладзеных на адзін год летніх Алімпійскіх гульнях 2020 году ў Токіё спартовец здабыў залаты мэдаль, калі зь першай спробы пераадолеў вышыню 6,02 мэтраў, а пасьля быў вельмі блізкі да таго, каб пераўзвысіць свой сусьветны рэкорд.

7 сакавіка ён усталяваў свой уласны сусьветны рэкорд, скокнуўшы на 6,19 мэтраў на этапе ў Бялградзе. Праз два тыдні на чэмпіянаце сьвету ў памяшканьні 2022 году ў Бялградзе ён здабыў залаты мэдаль. У той жа час ён зноў усталяваў новы сусьветны рэкорд, скокнуўшы на 6,20 мэтраў. 30 чэрвеня на этапе Дыямэнтавай лігі ў Стакгольме атлет усталяваў свой уласны сусьветны рэкорд, скокнуўшы на 6,16 мэтраў. 24 ліпеня ён зноў усталяваў свой уласны сусьветны рэкорд на чэмпіянаце сьвету 2022 году ў Юджыне, зрабіўшы скачок на 6,21 мэтраў. На чэмпіянаце Эўропы 2022 году, які ладзіўся у Мюнхэне, швэд здабыў залаты мэдалі і ўсталяваў рэкорд чэмпіянату, скокнуўшы на 6,06 мэтраў. Дуплянтыс скончыў сэзон у верасьні, пераадолеўшы вышыню 6,07 мэтраў у фінале Дыямэнтавай лігі ў Цюрыху, у выніку чаго абараніў тытул чэмпіёну. 17 верасьня 2023 году спартовец усталяваў свой уласны сусьветны рэкорд, калі пераадолеў 6,23 мэтраў на спаборніцтвах у Юджыне. Як і ў папярэдні сэзону скакун абарніў тытул чэмпіёну лігі.

На чэмпіянаце сьвету ў памяшканьні 2024 году ў Глазга ў сакавіку 2024 году Дуплянтыс зьдзейсьніў скачок на 6,05 мэтраў, заваяваўшы залаты мэдаль. 20 красавіка на этапе Дыямэнтавай лігі у Сямыні швэд палепшыў свой сусьветны рэкорд на адзін сантымэтар, пераадолеўшы вышыню 6,24 мэтраў зь першай спробы. 12 чэрвеня ён перамог на чэмпіянаце Эўропы 2024 году ў Рыме, будучы адзіным удзельнікам, які пераадолеў шасьцімэтровую адзнаку.

5 жніўня 2024 году на летніх Алімпійскіх гульнях 2024 году Дуплянтыс захаваў свой алімпійскі тытул, які здабыў на папярэдніх гульнях. Ён выйграў, скокнуўшы на 6,00 мэтраў, пасьля таго, як ягоны супернік Сэм Кендрыкс ня здолеў адужыць 5,95 мэтраў. Затым ён скокнуў на 6,10 мэтраў, каб абнавіць алімпійскі рэкорд, усталяваны Т’ягу Брасам на летніх Алімпійскіх гульнях 2016 году, і, нарэшце, скокнуў на 6,25 мэтраў з трэцяй спробы, усталяваўшы новы сусьветны рэкорд. 25 жніўня на мэмарыяле Камілы Скалімоўскай у Хожаве на дванаццатым этапе Дыямэнтавай лігі 2024 году, Дуплянтыс палепшыў сусьветны рэкорд у дзясяты раз у сваёй кар’еры і ў трэці раз за год на адзін сантымэтар, павялічыўшы сусьветны рэкорд да 6,26 мэтраў.

У размове з генэральным дырэктарам Puma Арнэ Фройнтам, апублікаванай 18 сакавіка ў рамках штогадовай справаздачы спартовай кампаніі, Дуплянтыс заявіў, што верыць у тое, што зможа пабіць сусьветны рэкорд у скачках з шастом да 6,40 мэтраў у найбліжэйшыя некалькі гадоў, а ў найбліжэйшай будучыні ён ставіць за мэту дасягненьне вышыні ў 6,30 мэтраў. 22 сакавіка 2025 году швэд у трэці раз за кар’еру выйграў чэмпіянат сьвету па лёгкай атлетыцы ў памяшканьні ў Нанкіне з вышынёю 6,15 мэтраў. 15 чэрвеня атлет усталяваў яшчэ адзін сусьветны рэкорд у чацьверты раз на спаборніцтвах Дыямэнтавай лігі. Ён упершыню пераадолеўшы адзнаку ў 6,28 мэтраў на хатніх спаборніцтвах Дыямэнтавай лігі на Алімпійскім стадыёне ў Стакгольме. 12 жніўня спартовец усталяваў свой 13-ы сусьветны рэкорд, скокнуўшы на вышыню 6,29 мэтраў, на спаборніцтвах у Будапэшце. 27 жніўня Дуплянтыс у пяты раз запар атрымаў перамогу ў сэзоне Дыямэнтавай лігі на фінальным спаборніцтве ў Цюрыху, наблізіўшыся да сямі тытулаў, якія некалькі здабыў францускі скакун з шастом Рэно Лявілені. 15 верасьня на чэмпіянаце сьвету швэдзкі атлет у трэці раз запар узяў тытул чэмпіёна сьвету, дзякуючы скачка вышынёю 6,15 мэтраў. Пасьля гэтага ён усталяваў новы сусьветны рэкорд у 6,30 мэтраў.

## Крыніцы

## Вонкавыя спасылкі
* 
* 

Катэгорыя:Швэдзкія скакуны з шастом
Катэгорыя:Лёгкаатлеты і лёгкаатлеткі на летніх Алімпійскіх гульнях 2020 году
Катэгорыя:Лёгкаатлеты і лёгкаатлеткі на летніх Алімпійскіх гульнях 2024 году
Катэгорыя:Чэмпіёны летніх Алімпійскіх гульняў 2020 году
Катэгорыя:Чэмпіёны летніх Алімпійскіх гульняў 2024 году